Тхылъ цIыкIум и махуэ
Республикэм и къалэ, къуажэ библиотекэхэм щыхабзэ дахэщ сабий тхылъым и тхьэмахуэр илъэс къэс гъатхэпэм и 21-м къызэIуахыу.
Дэ щыгъуазэ дыхъуащ ныбжьыщIэ цIыкIухэм я ныбжьэгъу пэжыр Хьэтуей жылэми зэрыщагъэлъэпIам.
Къуажэ библиотекэм и лэжьакIуэхэу Срыкъуэ Ринэрэ Таз Аминэрэ къызэрагъэпэщащ зэIущIэ гуапэ. Тхылъ хъумапIэм и хьэщIэт Хьэтуей курыт еджапIэ Дол Хьэсэнбий и цIэр зезыхьэм и 2-нэ классым и еджакIуэхэр. ДзыхьмыщI Рузаннэ и гъэсэнхэр жыджэру хэтащ Iуэхум. Библиотекэм и лэжьакIуэхэм сабийхэр зыгъэгупсысэ, я Iэпкълъэпкъыр щIэзыгъэкI джэгукIэ зэмылIэужьыгъуэхэмкIэ ягъэджэгуащ, абыхэм къуажэхьхэр кърагъэщIащ. ЕплIанэ клас- сым и еджакIуэ цIыкIухэу Щхьэгуэш Аидэрэ Бетрожь Камилэрэ жаIа уэрэдхэм сабийхэр дихьэхауэ едэIуащ.
«Творец и лучший друг ребят» зыфIаща гъэлъэгъуэныгъэм хэлъщ къуажэ сабийхэм фIыуэ ялъэгъуа, куэдым зэIэпахыу щIаджыкI тхылъхэр.
Апхуэдэуи библиотекэм игъэнэIуащ щIэджыкIакIуэ нэхъыфIу мы илъэсым къалъытар. Тхылъыр фIыщэу зылъагъуу, ар зи Iэпэгъуу, библиотекэм нэхъыбэ дыдэрэ екIуалIэу къыщIэкIар еханэ классым и еджакIуэ Истэпан Иридэщ. Абы щытхъу тхылъ иратащ.
Тхыгъэри сурэтри зейр Блий Залинэщ.
